10.05.2016
Аҧсны Ахада Рауль Ҳаџьымба инапы аҵаиҩит Аҳаҭыртә хьыӡқәеи аорденқәеи ранашьаразы Аусҧҟа.
Акультуреи аҟазареи рыҟны шықәсырацәалатәи, лыҵшәабзиалатәи аусурази аҧсуа сахьаҭыхҩцәа рырҿиара аларҵәареи рзы Аза Ҳаџьгәаҭ-иҧҳа Аргәын иланашьоуп “Аҧсны Аҳәынҭқарра акультура зҽаҧсазтәыз аусзуҩы” ҳәа аҳаҭыртә хьӡы.
Абаҩрҵәыреи аспорти рыҟны шықәсырацәалатәи, лыҵшәабзиалатәи аусурази, ипрофессионализм аҳаракреи рзы “Аҧсны Аҳәынҭқарра абаҩрҵәыреи аспорти зыҽрыҧсазтәыз аусзуҩы” ҳәа аҳаҭыртә хьӡы ианашьоуп:
анапылампыл азы Аҧсны Аҳәынҭқарра зҽаҧсазтәыз азыҟаҵаҩ ҳаҭыр змоу Аҧсны Аҳәынҭқарра аспорт азҟаза, Гагратәи Ахәыҷтәы-қәыҧштә спорттә школ №1 аиҳабы Алеқсандр Алеқсандр-иҧа Арамиан;
«Ахьӡ-Аҧша» аорден II аҩаӡара занашьоу, амҵәышәмпыл азы ҳаҭыр змоу Аҧсны Аҳәынҭқарра аспорт азҟаза Џьансыхә Шаҭыгә-иҧа Гәбаз;
Абокс азы Аҧсны Аҳәынҭқарра зҽаҧсазтәыз азыҟаҵаҩ ҳаҭыр змоу Аҧсны Аҳәынҭқарра аспорт азҟаза, Гәдоуҭатәи Ахәыҷтәы - қәыҧштә спорттә школ атренер Леонид Сергеи-иҧа Ҳаразиа.
Алаҭынтә Америка атәылақәа рыҟны Аҧсны Аҳәынҭқарра амилаҭтә интересқәа рыдгылара иазку активла адипломатиатә усуразы Боливариантәи Ареспублика Венесуела иҟоу Аҧсны Аҳәынҭқарра Аҷыдалкаатәи Амчнаӡазмоуи Ацҳаражәҳәаҩ Заур Константин-иҧа Гуаџьаа ианашьоуп «Ахьӡ-Аҧша» аорден III аҩаӡара.